**Notă informativă**

**la proiectul de hotărîre de Guvern pentru aprobarea Regulamentului privind mecanismul de subvenţionare a locurilor de muncă**

|  |
| --- |
| **1. Denumirea autorului şi, după caz, a participanților la elaborarea proiectului** |
| Prezentul proiect de hotărîre de Guvern este elaborat de către Ministerul Finanțelor. |
| **2. Condițiile ce au impus elaborarea proiectului de act normativ şi finalităţile urmărite** |
| Provocările asupra economiei naționale generate de criza epidemiologică determină un impact major asupra societății per ansamblu. Astfel, în contextul global actual, precum și cel național, apare necesitatea stringentă de identificare a soluțiilor eficiente de racordare la condițiile existente.  Un domeniu al economiei naționale supus unor provocări majore precum migrația, îmbătrânirea populației, este piața muncii. De fapt, factorul uman reprezintă un element de bază al creșterii economice, în contextul în care acesta participă și asigură derularea proceselor economice.  Pe termen mediu, Republica Moldova se confruntă cu o lipsă a forței de muncă, iar majorarea/menținerea acesteia poate fi efectuată prin reducerea ritmului negativ de emigrare a tinerilor și stimularea reîntoarcerii cetățenilor în Republica Moldova.  În acest sens, identificarea și implementarea măsurilor suplimentare de subvenționare a locurilor de muncă și susținerea agenților economici în eforturile depuse pentru crearea locurilor de muncă reprezintă necesități caracteristice pieței muncii din țara noastră.  Viziunea pe termen mediu a Ministerului Finanțelor constă în identificarea și implementarea unor măsuri orientate spre subvenționarea directă din partea statului, care ar permite, în mod mai eficient, asigurarea respectării destinației intervenției statului și redistribuirii echitabile a venitului național (spre exemplu, opțiunea de acordare a subvențiilor este mai preferabilă decât scutirea de impozite sau aplicarea unor cote reduse de impozitare).  În condițiile în care veniturile bugetare sunt limitate, este important ca acestea să fie rațional direcționate ca să asigure maximă eficiență.  Precizăm că prin prisma *Legii nr.257/2020 cu privire la modificarea unor acte normative* au fost realizate o serie de măsuri de ordin fiscal și vamal, printre care se regăsește măsura ce vizează anularea facilității stabilite la art.4 pct.(18) din Legea nr.1417/1997 pentru punerea în aplicare a Titlului III al Codului fiscal, care prevedea scutirea de TVA fără drept de deducere pentru materia primă, materialele, articolele de completare şi accesoriile necesare procesului propriu de producţie, importate de către organizaţiile şi întreprinderile societăţilor nevăzătorilor, societăţilor surzilor şi societăţilor invalizilor, precum și scutirea pentru organizaţiile şi întreprinderile menţionate de la vărsarea la buget a sumei TVA pentru mărfurile produse şi serviciile prestate, conform listei organizaţiilor şi întreprinderilor respective, aprobată de Guvern.  Respectiv, actualul proiect este elaborat în vederea susținerii pieței muncii din Republica Moldova și totodată, acesta vine în ansamblu cu măsura menționată anterior ce a vizat eliminarea unei facilități fiscale și vamale.  **Obiectivul** principal al proiectului este stimularea agenților economici, organizațiilor necomerciale în vederea angajării persoanelor care pe o perioadă de cel puțin 12 luni consecutive ce preced lunii de angajare nu au avut venituri salariale, precum și a persoanelor cu dizabilități.  Printre **condițiile ce au impus elaborarea** proiectului de hotărîre de Guvern se numără următoarele:   * provocările existente pe piața muncii a Republicii Moldova (de ex. lipsa forței de muncă, migrația); * provocările generate de situația epidemiologică existentă la nivel național și internațional și necesitatea adaptării la condițiile existente; * necesitatea identificării soluțiilor optime de stimulare a angajatorilor în vederea angajării persoanelor care pe o perioadă de cel puțin 12 luni consecutive ce preced lunii de angajare nu au avut venituri salariale (ex. studenți, diaspora); * necesitatea identificării soluțiilor optime de stimulare a angajatorilor în vederea angajării persoanelor cu dizabilități; * necesitatea susținerii persoanelor care și-au pierdut locurile de muncă urmare crizei pandemice și nu au reușit să se încadreze pe piața muncii.   **Finalitățile urmărite** prin adoptarea proiectului sunt:   1. susținerea economiei naționale, ca urmare a încadrării factorului uman în procesele economice; 2. susținerea pieței muncii, prin prisma diminuării constrângerilor existente, având ca efect:   - creșterea numărului de persoane încadrate în câmpul muncii;  - reducerea din ritmul proceselor de emigrare;   1. susținerea persoanelor cu dizabilități sub aspectul stimulării angajării acestora în câmpul muncii; 2. susținerea mediului de afaceri, precum și organizațiilor necomerciale, prin subvenționarea cheltuielilor privind plata salariului în cazul angajării următoarelor categorii de persoane:   a) persoanele care pe o perioadă de cel puțin 12 luni consecutive ce preced lunii de angajare nu au avut venituri salariale, aferent categoriilor codului 101 (persoană angajată pe bază de contract individual de muncă), 105 (persoană angajată prin contract civil), 123 (persoană angajată prin cumul) din Clasificatorul categoriei persoanelor asigurate;  b) persoanele cu dizabilități.  Prin urmare, **scopul** implementării proiectului este susținerea pieței muncii prin prisma oferirii unor instrumente de susținere a angajatorilor subiecți ai subvenționării ce vizează subvenționarea cheltuielilor privind plata salariului în cazul angajării categoriilor de persoane menționate în proiect. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul nu are drept scop continuarea procesului de armonizare a legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi** |
| Proiectul prevede instituirea mecanismului de subvenționare a locurilor de muncă în cazul angajării unor categorii de persoane.  Actualul proiect stabilește aspectele aferente mecanismului de subvenționare a locurilor de muncă.  *Subiecții mecanismului de subvenționare*  Proiectul stabilește în calitate de subiecți persoanele juridice și persoanele fizice care practică activitate de întreprinzător, organizațiile necomerciale, rezidenți ai Republicii Moldova, ale căror cerere a fost evaluată pozitiv şi care au obţinut aprobarea pentru subvenţionare ca urmare a angajării de către acestea a persoanelor care fac parte din următoarele categorii:  a) persoanele care pe o perioadă de cel puțin 12 luni consecutive ce preced lunii de angajare nu au avut venituri salariale, aferent categoriilor codului 101 (persoană angajată pe bază de contract individual de muncă), 105 (persoană angajată prin contract civil), 123 (persoană angajată prin cumul) din Clasificatorul categoriei persoanelor asigurate;  b) persoanele cu dizabilități.  *Cuantumul subvenţiei acordate prin prisma mecanismului de subvenționare*  Acesta urmează a fi stabilit în dependență de categoria angajatului, după cum urmează:  1) persoanele care pe o perioadă de cel puțin 12 luni consecutive ce preced lunii de angajare nu au avut venituri salariale – 50% din impozitele salariale declarate și achitate, dar nu mai mult de 1000 lei lunar per salariat;  2) persoanele cu dizabilități, după cum urmează:  - cu dizabilitate severă – 100% din impozitele salariale declarate și achitate, dar nu mai mult de 2000 lei lunar per salariat;  - cu dizabilitate accentuată și medie – 50% din impozitele salariale declarate și achitate, dar nu mai mult de 1000 lei lunar per salariat;  3) persoanele cu dizabilități angajate în cadrul întreprinderilor specializate – 200% din impozitele salariale declarate și achitate, dar nu mai mult de 4000 lei lunar per salariat.  *Perioada de implementare a mecanismului de subvenționare*  Pentru fiecare categorie de angajați urmează a fi stabilită următoarea perioadă de implementare:  1) pentru persoanele care pe o perioadă de cel puțin 12 luni consecutive ce preced lunii de angajare nu au avut venituri salariale – pentru durata primelor 12 luni de la angajare, începând cu luna următoare lunii angajării;  2) persoanele cu dizabilități – pe perioada angajării;  3) persoanele cu dizabilități angajate în cadrul întreprinderilor specializate – pe perioada angajării.  Descrierea mecanismului de subvenționare a cheltuielilor privind plata salariului pentru angajările efectuate de către subiecții subvenționării este realizată în figura ce urmează.   |  |  |  |  |  | | --- | --- | --- | --- | --- | | **Persoanele care pe o perioadă de cel puțin 12 luni consecutive ce preced lunii de angajare nu au avut venituri salariale**  (ținta acestor categorii de persoane o reprezintă studenții și diaspora) |  | **Persoanele cu dizabilități** |  | **Persoanele cu dizabilități în cadrul întreprinderilor specializate**  (minim 50% din salariați sunt persoane cu dizabilități) | | *Obiectivele urmărite* | | | | | | 1. Creșterea numărului de persoane apte de muncă (tinerii și diaspora) 2. Reducerea din ritmul proceselor de emigrare |  | 1. Încadrarea în câmpul muncii, incluziunea socială 2. Compensarea productivității scăzute | | | | *Cuantumul subvenționării* | | | | | | **50%**  din impozitele salariale declarate și achitate, dar nu mai mult de 1000 lei lunar per salariat |  | **100%**  din impozitele salariale declarate și achitate, dar nu mai mult de 2000 lei lunar per salariat – *pentru persoanele cu dizabilitate severă*  **50%**  din impozitele salariale declarate și achitate, dar nu mai mult de 1000 lei lunar per salariat - *pentru persoanele cu dizabilitate accentuată și medie* |  | **200%**  din impozitele salariale declarate și achitate, dar nu mai mult de 4000 lei lunar per salariat | | *Perioada subvenționării* | | | | | | **12 luni de la angajare** |  | **Pe perioada angajării** | | |   Adițional, proiectul prevede abrogarea Hotărârii Guvernului nr.819/2017 pentru aprobarea Regulamentului cu privire la modul de acordare a unor categorii de facilităţi privind TVA conform prevederilor art.4 alin.(18) din Legea nr.1417-XIII din 17 decembrie 1997 pentru punerea în aplicare a titlului III al Codului fiscal. |
| **5. Fundamentarea economico-financiară** |
| Bugetul pentru subvenţionarea locurilor de muncă se aprobă anual în legea bugetului de stat. Conform prevederilor art.3 lit.f) din Legea bugetului de stat pentru anul 2021 nr.258/2020, subvenţionarea locurilor de muncă – în sumă de *200 000,0 mii lei*. |
| **6. Modul de încorporare a actului în cadrul normativ în vigoare** |
| Prezentul proiect este elaborat în conformitate cu legislația în vigoare. Întru implementarea definitivă a unor propuneri enunțate supra va fi ajustat/elaborat cadrul normativ secundar. |
| **7. Avizarea şi consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, anunțul privind inițierea procesului de elaborare a proiectului este plasat pe pagina oficială a Ministerului Finanțelor, la compartimentul Transparența decizională/Consultări publice și va asigura avizarea acestuia de către instituțiile interesate. În conformitate cu prevederile Regulamentului Guvernului, aprobat prin Hotărârea Guvernului nr.610/2018, prezentul proiect urmează a fi avizat cu Ministerul Justiției, Ministerul Economiei și Infrastructurii, Ministerul Agriculturii, Dezvoltării Regionale și Mediului, Ministerul Sănătății, Muncii și Protecției Sociale, Ministerul Educației, Culturii și Cercetării, Centrul Național Anticorupție, Ministerul Afacerilor Externe și Integrării Europene, Confederația Națională a Patronatului. |
| **8. Constatările expertizei anticorupţie** |
| Informaţia privind rezultatele expertizei anticorupţie va fi inclusă în sinteza obiecţiilor şi propunerilor/recomandărilor la proiectul hotărârii de Guvern. |
| **9. Constatările expertizei de compatibilitate** |
| Informaţia privind rezultatele expertizei de compatibilitate va fi inclusă în sinteza obiecţiilor şi propunerilor/recomandărilor la proiectul hotărârii de Guvern. |
| **10. Constatările expertizei juridice** |
| Informaţia privind rezultatele expertizei juridice va fi inclusă în sinteza obiecţiilor şi propunerilor/recomandărilor la proiectul hotărârii de Guvern. |

|  |  |  |
| --- | --- | --- |
| **SECRETAR DE STAT** | *(semnat electronic)* | **Tatiana IVANICICHINA** |